Sugestii pentru consultația publică repetată a Regulamentului 
CU PRIVIRE LA SELECTAREA ȘI ACHIZIȚIA MANUALELOR ȘCOLARE

Preambul. 
Experiența subsemnatului privind elaborarea și aplicarea unor documente care țin de curriculum, evaluare, manuale și regulamente, inclusiv experiența colaborării cu experți internaționali, mă obligă să vin cu sugestiile și recomandările mele. Și, de vreme ce tot vorbim de evaluare, eu recomand ca și acest document să fie avizat de experți în domeniu, inclusiv, experți internaționali, specialiști în concursuri de editare a manualelor. În ultimă instanță, regulamentul și produsul rezultat în urma respectării lui (manualele tipărite) vor fi evaluate de partenerii noștri europeni.
Propunerile subsemnatului sunt făcute cu gândul de a ajuta, lăsând soluția finală la discreția autorilor și decidenților. Insistența mea se manifestă doar în cazul în care anumite stipulări ale regulamentului pot afecta negativ procesul. Deoarece documentul trebuie să fie util nu unei echipe manageriale concrete, ci procesului și consecințelor parcursului educațional necesar. În caz contrar, eventuale remanieri și modificări curente pot să facă acest document nefuncțional tocmai din cauza ambiguităților și lucrurilor nespuse până la capăt, dar și a unei subiectivități prea pronunțate. 
Propun autorilor regulamentului să nu-și menajeze cu prea multă grijă varianta care li s-a părut perfectă la început. Sfaturile colegilor de meserie (profesori, autori, editori, redactori etc.) merită citite cu atenție, fie și din respect pentru cei care au consumat timp pentru a examina atent proiectul.

Strategia și filosofia Regulamentului

Pe lângă un rol tehnic de stabilire a unor reguli privind concursurile-licitații de manuale școlare, Regulamentul ar trebui, în mod firesc să aibă o filosofie mai largă: să stimuleze participarea la concurs a unor noi/ tinere forțe didactice, în contextul reformei curriculare. Regulamentul nu trebuie transformat într-un fel de cod penal, care suspectează, atenționează, urmărește și penalizează (prin excludere!) devierile participanților de la sistemul pietrificat, pedepsind orice abatere de la dogmă. O lectură oricât de sumară a regulamentului observă că penalizările sunt exagerate și se aplică pentru orice deviere (chiar și cele benefice în esență, dar constituind formale abateri de la regulă). În schimb, nu există în tot regulamentul posibilitatea încurajării prin punctaj (sau alte forme de susținere și aprobare) a unor propuneri creative, relevante, avansate didactic, în contextul tendințelor didacticii moderne, nu doar a celor fixate în actele aprobate. Dimpotrivă, toate propunerile relevante, progresive și creative sunt penalizate „pentru că nu sunt reflectate în curriculum”. 
Pentru a avea un document eficient, e nevoie de o strategie bine construită, nu doar de rezolvarea unor detalii tactice, doar aparent utile. Dar care pot fragmenta procesul. Ministerul trebuie să aibă în vizor un tablou mai larg: autorii de curriculum și profesorii din avangarda sistemului; autorii de manuale ca entitate elitară a întregului proces, institututul evaluatorilor, dar și al profesorilor care testează și aplică noile tehnologii sau manuale, clasa olimpicilor și a formatorilor de olimpici. Orice pierdere din acest sistem al performanțelor trebuie consemnată ca defecțiune a sistemului întreg.
Concursul de manuale ar trebui să presupună o competiție intelectuală și creativă. În acest sens, regulamentul trebuie să presupună regulile de joc, NU condițiile eliminării concurenților și, în consecință, eludarea competiției.
Având în vedere calificarea profesională a autorilor de manuale, precum și a editurilor care au acumulat experiență suficientă (manualele noastre, la etapa conlucrării cu experții naționali și străini, în contextul proiectului de reformă a educației, susținut de Banca Mondială, au fost apreciate ca printre cele mai reușite în Europa de Est), este normal ca ofertele să fie tratate cu atenție și cu respect față de autori. Se creează impresia că noul regulament îi tratează ca pe niște delincvenți și îi suspectează permanent de abateri de la cursul stabilit, în mod rigid și sever, excluzând orice manifestare de creativitate didactică.
În contextul unui nou curriculum și a unui nou regulament, se va produce, în mod firesc (și necesar!) un aflux de noi forțe tinere. Este un fenomen absolut salutar, care trebuie susținut. Dar dacă în loc de a fi apreciați, concurenții încă neexperimentați în aceste confruntări cu comisia de evaluare și cu CNAM vor fi eliminați pe criterii subiective, aceștia vor renunța să mai participe la concurs, împreună cu editorii. O simplă parcurgere a proceselor de evaluare și implementare, precum și a criteriilor exclusiviste de evaluare sunt suficiente pentru a renunța încă înainte de a începe. În felul acesta, în loc de stimularea participării, ne vom alege cu câteva echipe favorite, care, în lipsa concurenței, nu vor mai fi stimulați să se perfecționeze. Este calea sigură spre mediocrizarea procesului.

Concret, pe câteva articole din Regulament:

Pur-tehnic : nu este deloc limpede care sunt motivele care impun prezentarea ofertelor (de fapt, anunțarea intenției și a prețului) înainte de prezentarea manuscrisului propriu-zis. Or „oferta” fără manuscris, în realitate, nu este ofertă (cu excepția cazurilor când obiectul și calitatea ofertei sunt cunoscute și este vorba de un concurs de prețuri). 

Art. 62 solicită clar : Pentru procedura de atribuire a contractului de achiziție publică de manuale se prezintă proiecte de manual care sunt compuse din 100% conținut de manual.

Dar ele e contrazis de următoarele:
Art. 4 b) presupune : depunerea ofertelor în forma precizată prin documentația de atribuire, dar nu mai târziu de 60 de zile de la anunțarea procedurii de achiziție publică;
Apoi :
e) prezentarea în forma și în termenul precizat prin documentația de atribuire, dar nu mai târziu de 210 zile de la deschiderea ofertelor, a proiectelor de manual.
În ce constă „oferta” depusă inițial ? În suma ofertată ? Dar nu e un concurs de prețuri, e un concurs de preț + calitate, care au sensul de a fi alăturate într-o operație numai atunci când ambele documente (oferta de preț și manuscrisul) se deschid concomitent. Dezvăluirea prețului înainte de a prezenta manuscrisul poate să descurajeze unii participanți (déjà s-a întâmplat !). Iar modul în care e prevăzută depunerea „ofertei” nu presupune obligativitatea depunerii ulterioare a manuscrisului, fie din refuzul pe parcurs, fie din motive tehnice (de timp, insuficient, de pregătire de exemplu). Și atunci ceea ce se numește aici foarte grav „ofertă” înseamnă, de fapt, nu mai mult decât simpla intenție.
Dacă se insistă să nu se schimbe, atunci trebuie cel puțin de precizat: „depunerea ofertelor de preț...”

Articolul 4 (în formula propusă acum) adaugă două etape noi în procesul de evaluare și asta înseamnă prelungirea procesului pe un termen indefinit, iar articolul 18, prin două sub-puncte noi, atribuie CNAM decizii nespecifice :
e¹) decide asupra necesității/posibilității pilotării proiectului de manual câștigător în instituțiile de învățământ, precum și a perioadei și eșantionului de pilotare;
e²) decide asupra necesității avizării/expertizării tematice conform pct. 4 lit.
k²) și propune lista expertizelor necesare;
Or se știe că din componența CNAM face parte (în cel mai bun caz) un singur membru care este specialist în aria curriculară din care face parte manuscrisul. Nu e clar : a) în baza căror criterii el va lua această decizie (pentru că decizia vine de la specialist, ceilalți membri CNAM nefiind specialiști în domeniu se vor conforma și vor vota la propunerea acestuia) ; b) de ce un singur specialist în domeniu poate să substituie decizia unei comisii formată din 5 evaluatori ? Iar însuși procesul de testare a unui manuscris transformă evaluarea într-un serial de bariere birocratice suplimentare. Iar fiindcă testarea implică și alte entități (profesori, elevi), gradul de subiectivitate și de arbitrar crește în proporție geometrică. Ca să nu mai spunem că pilotarea unui manual în integralitatea lui presupune, minim, un întreg an școlar. Experimentul în sine nu e de neglijat, dar nu poate face parte din consursul-licitație, în care toate ofertele trebuie tratate egal.
Și tot aici. Regulamentul explică destul de desfășurat calitățile pe care trebuie să le întrunească, precum și competențele solicitate ale membrilor comisiei de evaluare și chiar a membrilor CNAM, dar nimic nu se spune despre calitatea experților, care se vor pomeni în rol de instanță decisivă. Cine sunt ei ? Cu ce sunt mai buni decât membrii comisiei de evaluare ?
Nu mai spun că nu există nicio indicație privind rezultatele pilotării și deducțiile „expertului”: cine le sintetizează și cum argumentează decizia finală ? Prea mult loc pentru improvizații și decizii cu multe semne de întrebare. Care este instituția care monitorizează procesul și care sunt responsabilitățile ei?
Pe lângă cele menționate mai sus, antrenarea experților neprevăzuți până acum în Regulament subminează autoritatea evaluatorilor și a echipei CNAM.

Condiția exprimată în punctul 21.1 (27¹. Participarea candidatului la elaborarea curriculumului disciplinei nu constituie situație de incompatibilitate în sensul pct. 27.) ni se pare superfluă. Și chiar este suspectă, bănuindu-l de incompatibilitate pe un conceptor de curriculum. E de la sine înțeles că un autor de curriculum poate fi și un bun evaluator, de unde ideea că el poate fi incompatibil cu calitatea de evaluator al unui proiect de manual ?

Privitor la termenele de depunere a contestațiilor : 
78. Rezultatele evaluării componentei „Calitatea ofertei” sunt comunicate, în scris, fiecărui ofertant în termen de cinci zile lucrătoare de la finalizarea evaluării, prin prezentarea fișelor de evaluare depersonalizate.
79. Ofertanții au dreptul de a contesta rezultatele evaluării componentei „Calitatea ofertei” în termen de trei zile lucrătoare de la anunțarea rezultatelor evaluării.
80. Contestația se examinează de către CNAM în termen de șapte zile lucrătoare.
Discrepanța este evidentă. Rezultatele evaluării (o problemă tehnică simplă) sunt comunicate abia în cinci zile după finalizarea evaluării, CNAM va evalua contestația în tocmai șapte zile, iar timpul contestației este limitat la numai trei zile. Care este motivul ?
De vreme ce CNAM examinează contestările de în timp de 7 zile, de ce autorilor și editurilor li se acordă numai 3 zile pentru contestarea (argumentată !) propriu-zisă ? Propunem să li se acorde cel puțin 5 (încă mai bine: 7) zile. O contestare imperfectă, adunată în grabă (și, de regulă, într-un asemenea context, mai mult emoțională) numai va complica procesul examinării acesteia.

Art. 18.h presupune:
 [CNAM] decide asupra rezilierii contractului și/sau excluderii din baza de date a evaluatorilor pentru care se constată că au acordat un punctaj eronat ori neargumentat științific și metodologic, conform pct. 48.
Art. 48:
În cazul în care se constată, de către CNAM sau de către experți consultați la decizia CNAM, că evaluatorul a acordat un punctaj eronat ori neargumentat științific și metodologic, precum și în cazul în care se dovedește că evaluatorul s-a aflat într-una dintre situațiile prevăzute la pct. 27 lit. a)-c) și nu a declarat-o potrivit pct. 38¹, contractul de prestări servicii se reziliază, serviciile prestate neconform nu se achită, iar evaluatorul se exclude din baza de date a evaluatorilor. Decizia CNAM se adoptă motivat, în scris, și se comunică evaluatorului în termen de 3 zile lucrătoare. Excluderea operează pentru un termen de 3 ani, iar în cazul declarației false privind situațiile de la pct. 27 lit. a)-c) - definitiv.

Bine, dacă s-a constatat o eroare de evaluare și evaluatorul este penalizat, atunci este limpede că și procesul evaluării a fost viciat. În acest sens, o soluție logică ar trebui să vizeze și decizia privind manuscrisul evaluat greșit, solicitând reevaluarea ofertelor. În caz contrar, reiese că va fi pedepsit pe nedrept, sub privirea CNAM !, și manuscrisul greșit apreciat.
Apropo, în același context: cine semnalează eroarea de evaluare? Aproape la sigur, cei care contestează, adică autorii manuscrisului expus procedurii vicioase. Și atunci este logic ca, odată cu penalizarea evaluatorului, să fie reabilitat manuscrisul.

Articolul 6 (c)
Nu a fost explicat în niciun fel prezența insistentă a articolului 6 c)…, care nu ține propriu-zis de „forma de prezentare” a manuscrisului. Iar dacă ține, atunci trebuie să fie limpede pentru toți cei care se supun prevederilor Regulamentului cum funcționează această situație : „conținuturile” propuse vor fi examinate conform regulilor comune ? Dacă nu, dacă vor fi alte reguli și alte exigențe, atunci în baza căror prevederi din Regulament ? Or, revenind la Art. 62, la concurs se prezintă proiecte de manual care sunt compuse din 100% conținut de manual.
În fine, dacă se insistă asupra rămânerii acestui punct în regulament, atunci avem nevoie de o desfășurată descriere a acestei „forme” de prezentare, în vederea studierii posibilității de a participa la concurs cu niște „conținuturi” similare. De ce să ni se interzică ceea ce li se va permite unora ?

Fișa de evaluare

Criteriul I, eliminatoriu.
„Da/Nu - verificat prin matricea de corelare curriculum-manual. Calificativul „DA” se acordă numai dacă sunt îndeplinite, cumulativ, următoarele condiții: a) toate unitățile de conținut prevăzute de curriculum sunt prezente în proiectul de manual; b) cel puțin 95% dintre unitățile de competențe prevăzute de curriculum sunt acoperite; c) cel puțin 90% dintre rezultatele învățării prevăzute de curriculum sunt acoperite; d) proiectul de manual nu introduce unități de competență, unități de conținut și rezultate ale învățării suplimentare față de cele prevăzute de curriculum”.
Autorii Regulamentului insistă pe corespunderea fidelă a prescripțiilor curriculare. Nimic de reproșat în principiu, dar multe de obiectat în detalii. Explicațiile desfășurate nu doar că nu explică, ci și creează mai multe confuzii. De exemplu, insistarea pe prezența distinctă a conținuturilor (nu doar ca simplă menționare, ci ca formulă identică cu cea din curriculum, repetată și în cuprins) nu ține cont de deosebirea dintre conținuturile matematice sau fizice, care constau, adesea, din noțiuni, concepte, cuvinte sau sintagme și conținuturile la literatură sau științele umaniste, care se exprimă prin propoziții și fraze, uneori cu caracter de repetabilitate, ceea ce riscă să transforme cuprinsul cărți într-o secvență ilizibilă și inoperațională. 
În același timp, autorii regulamentului încă sunt în zona, depășită azi, a conținuturilor tratate prioritar:  prezența conținuturilor se solicită în proporție de sută la sută (și încă în formă desfășurată), iar unitățile de competență pot fi și în proporție mai mică (nu e vorba de 95%, ci de faptul că se admit goluri, spre deosebire de competențe), dar și ca prezență minimală formală, într-un singur exercițiu („o unitate de competență este acoperită dacă proiectul de manual conține cel puțin o sarcină de învățare care o servește explicit, localizabilă prin pagină”)! Cum să formezi o competență în baza unui singur exercițiu?! Despre „unitățile de învățare” contabilizate numeric nu mai comentăm, aici e chiar improvizație pură, pe un concept vag și necuantificabil, acesta fiind o derivată a necesității formării competențelor („un rezultat al învățării este acoperit dacă proiectul de manual conține cel puțin un element de conținut și cel puțin o sarcină de învățare care îl servesc”). La toate aceste explicații vagi mai adăugăm o inevitabil subiectivă evaluare și ne vom pomeni că soarta unui manual e decisă într-un joc al arbitrarului. Se creează impresia că autorii regulamentului plutesc tocmai acolo unde ei solicită o strictă apreciere cu ”Da” sau „Nu”. 
Un câmp periculos al subiectivității, care va solicita eforturi și timp de dragul a cinci procente, prezente sau absente, în loc de a concentra atenția evaluatorilor pe evaluarea unor lucruri esențiale. Mult mai importante decât cele 5% - 6% de competențe (greu de cuantificat, dacă analizăm serios) sau 11% 12% de unități de învățare, un termen foarte vag dacă îl privim din perspectiva cuantificării matematice.

Tot aici. Este regretabil că autorii insistă pe excluderea din manual a conținuturilor care nu sunt solicitate de curriculum. Nu există în toată lumea niciun manual care nu ar depăși cadrul curricular. Explicația e simplă. Manualul nu e o enumerare de concepte, cum e, de exemplu, curriculumul, ci o permanentă contextualizare situațională, fie solicitată în mod expres de context, fie propusă, ca variantă explicativă, de viziunea didactică a autorului de manual. În fiecare manual și chiar la fiecare oră, în fiecare zi, orice profesor sau învățător le spune elevilor lucruri care nu sunt solicitate de curriculum. Îmi amintesc cum autorii de manual erau derutați de prezența unei noțiuni precum „telegrama” în lista mijloacelor de comunicare scrisă, din care lipsea însă e-mailul sau rețelele de socializare, inclusiv, mesajele scrise în funcțiile telefonului portabil. Oricât avânt progresist ar avea, curriculumul e întotdeauna în urma manualului și mult în urma lecției concrete. Și atunci pedalarea pe caracterul dogmatic și conservator al documentului nu e deloc benefică. Asta ține de strategia și filosofia documentului, care se teme să promoveze elevi competenți, în loc să se îngrijoreze de posibile anacronii. Nu mai zic de eventuale erori și lacune mecanice din curriculum, care ar putea fi reparate de autorii de manuale fără teama de a fi penalizați pentru asta.
Grija evaluatorilor trebuie să fie eficiența formării competențelor și prezența conținuturilor curriculare esențiale, nu eventuale depășiri. Teama comună trebuie să fie educația aproximativă și creșterea copiilor incompetenți, nu formarea copiilor preaa deștepți. Bineînțeles, trebuie atenționați autorii de manuale eventual prea complicate ca formă de prezentare pentru vârsta respectivă. Niciodată însă nu trebuie să deranjeze depășirea limitelor cunoașterii, dacă această (eventuală) depășire se face de o manieră inteligentă și – esențial! – inteligibilă. 
Există o contradicție evidentă în interdicția strictă de a nu depăși cadrul curricular cu riscul excluderii manuscrisului din concurs (apropo: nu există aici niciun criteriu clar, niciun descriptor, nicio mențiune cantitativă: cu câte procente nu trebuie să fie depășirea) și solicitarea imperativă de a introduce elemente interdisciplinare și transdisciplinare. 
Nu mai vorbim de solicitarea la fel de insistentă a proiectelor STEM/ STEAM, în care nu doar elementele (conținuturile) din alte discipline sunt din afara curriculumului, ci și cele din domeniul la care se referă manualul depășesc în mod firesc și nonconflictual cadrul strict curricular pentru disciplina și clasa respectivă. Este un mod de aplicare a cunoștințelor și competențelor acumulate într-un cadru larg al existenței, nu într-un spațiu artificial limitat de sârma ghimpată a curriculumului.
În fine, în cazul în care autorilor de curriculum le-a scăpat un detaliu sau acest document a fost depășit prin simpla evoluție a științei și didacticii, nu este obligatoriu ca și autorii de manual să se închidă în limitele anacronice, fără dreptul de a adăuga elementul lipsă necesar demersului didactic.

Criteriul II conține o contradicție crasă în formulare.
Punctele II.1 și II.3 solicită aprecierea prin punctaj a prezenței unor elemente, pe când punctul din mijloc (II.2) vrea punctaj pentru absență.
II.2 Proiectul de manual nu conține informații care aduc atingere identității și valorilor naționale, elemente rasiste, xenofobe sau de promovare a ideologiei național-extremiste, a violenței, a bullying-ului sau a comportamentelor dăunătoare sănătății.
Se resimte influența vechii variante a Regulamentului. Or acolo criteriul eliminatoriu era chiar acesta: lipsa unor elemente discriminatorii, condiție obligatorie, care nu se măsoară în puncte. 
Varianta ideală ar fi revenirea la acest criteriu simplu și limpede, care nu trebuie cuaniticat, ci constatat ca prezență/ absență.
Iar celelalte, inclusiv primul criteriu, trebuie apreciat efectiv, ca funcționalitate și punctat/ depunctat respectiv: în ce măsură conținuturile manualului contribuie la formarea de competențe. Formarea de competențe, nu enumerarea lor.

Propunere concretă pentru criteriile I și II: 

Criteriul II.2 devine Criteriul I (eliminatoriu) cu următoarea formulare:
I. Proiectul de manual nu conține informații care aduc atingere identității și valorilor naționale, elemente rasiste, xenofobe sau de promovare a ideologiei național-extremiste, a violenței, a bullying-ului sau a comportamentelor dăunătoare sănătății.
Răspunsul: NU CONȚINE presupune acceptarea lui; 
Răspunsul: CONȚINE presupune respingerea lui, în cazul în care autorii și editorii nu sunt de acord să repare situația.
Criteriul I devine Criteriul II, cu acumularea de puncte pentru respectarea lui:

„II.1 toate unitățile de conținut prevăzute de curriculum sunt prezente în proiectul de manual; 
II.2 unitățile de competențe prevăzute de curriculum sunt acoperite; 
II.3 rezultatele învățării prevăzute de curriculum sunt acoperite.

Punctajul... eliminatoriu (art. 72).
72. Proiectele de manuale care în urma evaluării s-a constatat că nu corespund prevederilor curriculumului, conform criteriului I al grilei din Fișa de evaluare, au acumulat mai puțin de 80% din punctajul maximal posibil conform criteriilor II-IX, au acumulat mai puțin de 7 puncte la Criteriul II: Caracterul inclusiv și nediscriminatoriu, au acumulat mai puțin de 15 puncte la Criteriul III: Corectitudinea metodico-științifică a conținutului, au acumulat mai puțin de 15 puncte la Criteriul IV: Orientarea metodologică și organizarea procesului de predare-învățare-evaluare sau au acumulat mai puțin de 8 puncte la Criteriul IX: Corectitudinea lingvistică și accesibilitatea limbajului ale grilei din Fișa de evaluare (calculate ca medie aritmetică a punctajelor acordate de grupul de evaluatori), la propunerea CNAM sunt declarate neconforme și nu sunt evaluate la factorul de evaluare „Prețul ofertei”.
73. Proiectele de manual conținutul cărora corespunde cu prevederile curriculumului și au acumulat 80% și mai mult din punctajul maximal posibil pentru factorul de evaluare „Calitatea ofertei”, au acumulat minim 7 puncte la Criteriul II: Caracterul inclusiv și nediscriminatoriu, minim 15 puncte la Criteriul III: Corectitudinea metodico-științifică a conținutului, minim 15 puncte la Criteriul IV: Orientarea metodologică și organizarea procesului de predare-învățare-evaluare și minim 8 puncte la Criteriul IX: Corectitudinea lingvistică și accesibilitatea limbajului ale grilei din Fișa de evaluare (calculate ca medie aritmetică a punctajelor acordate de grupul de evaluatori), la propunerea CNAM sunt admise la evaluarea factorului de evaluare „Prețul ofertei”.

Considerăm că aici s-au efectuat niște modificări care pot fi considerate improvizații neinspirate. Mai întâi, de vreme ce există punctajul minim general calculat, el este suficient pentru a exprima atitudinea evaluatorilor față de proiect, aprecierea lui. Mai apoi, nu este clar ce înseamnă mai puțin de X puncte la criteriul Y (de ex. : „mai puțin de 15 puncte la Criteriul III”). Este vorba de nota unui singur evaluator ? Este vorba de nota similară (sub minim) a majorității evaluatorilor ? Este punctajul mediu al tuturor evaluatorilor din grupul de evaluare ? Se va calcula media pentru fiecare criteriu?!
În același timp, criteriile V, VI, VII, VIII nu au limite de jos. Să însemne asta că ele nu contează ? Că poți lua, la oricare dintre ele 0 puncte fără a fi penalizat ? Or manualele nu sunt doar o sumă de texte ilustrate, ele sunt un obiect și instrument necesar, pe care elevul îl folosește (de rând cu altele, dar care nu poate fi exclus din ecuație) pe parcursul întregului an de studiu. Discriminarea prin neglijare a componentei editoriale în raport cu alte criterii, privilegiate artificial, pune sub semnul întrebării competențele autorilor acestui regulament.
Ergo : Metodologia diferențierii (discriminării) criteriilor este principial greșită. Relevanța și importanța unor criteria se evidențiază déjà prin punctajul mai mare acordat, în raport cu altele. Nu e nevoie de o discriminare suplimentară, prin instituirea unui prag minim. E de la sine înțeles că dacă manuscrisul nu va acumula suficiente puncte aici, pe criteriile importante, el nu are nicio șansă să acumuleze minimul general necesar. Și astfel nu e nevoie de o matematică suplimentară : calcularea mediei acumulate pe fiecare criteriu.
Așadar :
Articolele 72 și 73 (respectiv, textul fișei de evaluare) trebuie redactate în felul următor :
72. Proiectele de manuale care în urma evaluării s-a constatat că nu corespund prevederilor curriculumului, conform criteriului I al grilei din Fișa de evaluare, au acumulat mai puțin de 80% din punctajul maximal posibil conform criteriilor II-IX, ale grilei din Fișa de evaluare (calculate ca medie aritmetică a punctajelor acordate de grupul de evaluatori), la propunerea CNAM sunt declarate neconforme și nu sunt evaluate la factorul de evaluare „Prețul ofertei”.
73. Proiectele de manual conținutul cărora corespunde cu prevederile curriculumului și au acumulat 80% și mai mult din punctajul maximal posibil pentru factorul de evaluare „Calitatea ofertei”, la propunerea CNAM sunt admise la evaluarea factorului de evaluare „Prețul ofertei”.


Final. Am spus că toate sugestiile de mai sus sunt opționale. Deciziile sunt la discreția autorilor. Îmi pare rău, în acest context, că și sugestiile și recomandările evaluatorilor nu sunt lăsate la discreția autorilor de manuale. Or, în procesul studierii tabelului de divergențe, coordonatorul echipei de evaluare nu trebuie să verifice rigurozitatea modificărilor în urma sugestiilor evaluatorilor, ci să aprecieze calitatea manuscrisului, ameliorat după îndeplinirea recomandărilor.
Consecutiv, articolul 83, în general acceptabil : 
Ofertantul care a acumulat cel mai mare Punctaj (ofertă) are obligația de a ameliora manuscrisul, în termen de douăzeci de zile lucrătoare, ținând cont de recomandările semnalate de către evaluatori, de către experți, de către CNAM și de către participanții la consultarea publică, reținute potrivit pct. 41 lit. b¹), și de a depune proiectul de manual cu corectările/redactările efectuate și tabelul de divergențe referitor la recomandările evaluatorilor, ale CNAM, ale experților și ale participanților la consultarea publică. 
Pe un manuscris bine elaborat și structurat (tocmai asta i-a adus câștigul la concurs), abundența de intervenții străine vor conduce la obținerea unui produs străin intenției autorilor. La prima vedere (și în dorința de a nu supăra comisia), aceste lucruri nu vor fi observate, mai târziu însă vor regreta cu toții.
Trebuie nuanțat în felul următor.
83. Ofertantul care a acumulat cel mai mare Punctaj (ofertă) va ameliora manuscrisul, în termen de douăzeci de zile lucrătoare, ținând cont de recomandările semnalate de către evaluatori, de către experți, de către CNAM și de către participanții la consultarea publică, reținute potrivit pct. 41 lit. b¹), și de a depune proiectul de manual cu corectările/redactările efectuate și tabelul de divergențe referitor la recomandările evaluatorilor, ale CNAM, ale experților și ale participanților la consultarea publică.
Respectiv, articolul 84 va fi redactat astfel :
84. Coordonatorul Grupului de evaluare verifică, cu implicarea la necesitate a evaluatorilor, în termen de cinci zile lucrătoare, calitatea manuscrisului, ameliorat după îndeplinirea recomandărilor și prezintă CNAM tabelul de divergențe completat cu opinia evaluatorilor. În urma analizei tabelelor de divergență CNAM face propuneri cu privire la atribuirea avizului „Bun de tipar”.
Or ceea ce este important e calitatea manuscrisului, nu îndeplinirea ascultătoare a tuturor recomandărilor, doar pentru a nu supăra comisia.
În speranța că am fost auzit,
cu tot respectful,

Mircea Ciobanu

